เตือนประชาชนพื้นที่น้ำท่วมระวังอุบัติเหตุจมน้ำ ขอประชาชนเฝ้าระวังยึดหลัก “4 ห้าม 4 ให้” เพื่อป้องกัน
นายแพทย์ธเรศ กรัษนัยรวิวงค์ รักษาราชการแทนอธิบดีกรมควบคุมโรค กล่าวว่า กรมควบคุมโรค มีความห่วงใยประชาชนในพื้นที่น้ำท่วม ขอให้ระวังภัยสุขภาพที่มีสาเหตุมาจากการจมน้ำเสียชีวิต เพราะเป็นสาเหตุการเสียชีวิตที่พบมากที่สุดในช่วงมีสถานการณ์น้ำท่วมที่ผ่านมา จากการเฝ้าระวังเหตุการณ์การจมน้ำในช่วงอุทกภัย ของกองป้องกันการบาดเจ็บ กรมควบคุมโรค เบื้องต้นพบมีเหตุจมน้ำเกิดขึ้น 7 เหตุการณ์ เสียชีวิต 7 ราย ในจำนวนนี้มีสาเหตุจากการออกหาปลาช่วงน้ำท่วม สาเหตุจากเด็กชวนกันไปเล่นน้ำบริเวณฝายน้ำล้นและมีน้ำท่วม และจากสาเหตุที่น้ำเข้าท่วมสูงภายในบ้าน เกิดไฟรั่ว จนถูกไฟช็อตเสียชีวิต ทั้งนี้ เพื่อป้องกันการจมน้ำ ขอให้ประชาชนยึดหลัก “4 ห้าม 4 ให้” คือ  4 ห้าม ได้แก่ ห้ามหาปลาบริเวณที่มีน้ำท่วมขังโดยเฉพาะช่วงน้ำไหลหลาก ห้ามดื่มสุราแล้วลงไปในน้ำ เพราะเสี่ยงเกิดตะคริวสูง หากเมาจะเสียการทรงตัว ไม่สามารถช่วยเหลือตัวเองได้ ห้ามเดินผ่านหรือขับรถฝ่ากระแสน้ำท่วม เพราะระดับน้ำเพียง 6 นิ้ว ก็ทำให้รถเสียหลักและล้มได้ และห้ามเด็กลงเล่นน้ำ สำหรับ 4 ให้ ได้แก่ ให้อพยพไปยังพื้นที่สูง ให้สวมเสื้อชูชีพ หรืออุปกรณ์ที่ลอยน้ำได้ ให้เดินทางเป็นกลุ่ม เพื่อช่วยเหลือกันเวลาในฉุกเฉินและให้ติดตามข้อมูลข่าวสารสภาพอากาศตามประกาศเตือนของกรมอุตุนิยมวิทยาอย่างใกล้ชิด นอกจากนี้ ขอให้ประชาชนระมัดระวังภัยสุขภาพที่เกิดจากน้ำท่วมคือ การถูกไฟฟ้าช็อต ให้สับคัตเอาต์ ตัดกระแสไฟ พร้อมย้ายอุปกรณ์เครื่องใช้ไฟฟ้า ปลั๊กไฟขึ้นที่สูง ไม่ใช้เครื่องใช้ไฟฟ้าขณะตัวเปียกชื้น ห้ามใช้เครื่องใช้ไฟฟ้าที่โดนน้ำท่วม และหลีกเลี่ยงการเดินลุยน้ำเข้าใกล้ปลั๊กไฟ สายไฟหรือเสาไฟฟ้า หากเกิดไฟฟ้ารั่วจะมีกระแสไฟฟ้ากระจายเป็นวงกว้างไม่ต่ำกว่า 3 เมตร หากเจอคนถูกไฟฟ้าดูดให้ตัดกระแสไฟในที่เกิดเหตุทันที ห้ามสัมผัสตัวผู้ที่ถูกไฟฟ้าดูดด้วยมือเปล่า ให้ใช้ถุงมือยาง ผ้าแห้ง หรือพลาสติกแห้ง เพื่อเคลื่อนย้ายผู้ประสบเหตุออกจากพื้นที่ หากผู้ประสบภัยหมดสติ ควรทำการช่วยฟื้นคืนชีพ (CPR) ในบริเวณพื้นที่แห้ง และโทรแจ้ง 1669 ทีมแพทย์ฉุกเฉินทันที